Ut kixye ajwiꞌ rehebꞌ li jaljookil ru aatin aꞌin:
Jun li wiinq kiwan wibꞌ li ralal.
Li iitzꞌinbꞌej kixye re li xyuwaꞌ:
—At inyuwaꞌ,
kꞌe we anaqwan laajun kabꞌlal li joꞌ kꞌial li tintzꞌaq laaꞌin,
chan.
Tojoꞌnaq li yuwaꞌbꞌej kixjekꞌi li xjun kabꞌlal rehebꞌ li ralal wibꞌ.
Ut maajiꞌ ajwiꞌ najteraq naq li iitzꞌinbꞌej kixchꞌutubꞌ chixjunil li kꞌaꞌru wan re,
ut koo chi najt saꞌ jalanil tenamit.
Aran kixsach li kꞌaꞌru re naq yoo chixqꞌaxbꞌal li kutan chi joꞌ maajoꞌ.
Ut naq ak xsach chixjunil li kꞌaꞌru wan re,
kiwan jun nimla weꞌej saꞌ li tenamit aꞌan.
Ut li al yoo chixkuybꞌal xtzꞌokajik.
Joꞌkan naq koo rikꞌin jun li wiinq wan saꞌ li tenamit aꞌan chixpatzꞌbꞌal xtrabꞌaj.
Ut li wiinq aꞌan kixtaqla saꞌ kꞌalebꞌaal chi ilok aaq.
Kiraj raj xwaꞌbꞌal xwahebꞌ li aaq xbꞌan naq taatzꞌokaaq.
Abꞌanan inkꞌaꞌ keꞌxkꞌe kaꞌchꞌinaq re.
Kijultikoꞌ re chanru naq kiwan saꞌ rochoch li xyuwaꞌ ut kixye saꞌ xchꞌool:
—Nabꞌalebꞌ aj kꞌanjel wankebꞌ saꞌ rochoch lin yuwaꞌ ut numtajenaq xwahebꞌ.
Ut laaꞌin arin osokꞌ we xbꞌan tzꞌokaak.
Tinxik wiꞌchik saꞌ rochoch lin yuwaꞌ ut tinye re,
“At inyuwaꞌ,
xinmaakobꞌ chiru li Dios joꞌ ajwiꞌ chaawu laaꞌat.
Maawaꞌ chik inkꞌulubꞌ naq tinkꞌabꞌaꞌin aawalal.
Chinaakꞌul bꞌan joꞌ junaq aamoos,”
chaꞌaqin re,
chan saꞌ xchꞌool.
Saꞌ junpaat kiwakli ut kisuqꞌi saꞌ rochoch li xyuwaꞌ.
Toj wan ajwiꞌ chaq chi najt naq kiꞌileꞌ xbꞌan li xyuwaꞌ.
Ut li yuwaꞌbꞌej kiril xtoqꞌobꞌaal ru.
Koo saꞌ aanil chixkꞌulbꞌal li ralal.
Kixqꞌalu ut kirutzꞌ ru.
Ut li ralal kixye re:
—At inyuwaꞌ,
xinmaakobꞌ chiru li Dios joꞌ ajwiꞌ chaawu laaꞌat.
Maawaꞌ chik inkꞌulubꞌ naq tinkꞌabꞌaꞌin aawalal,
chan re li xyuwaꞌ.
Aꞌut li yuwaꞌbꞌej kixye rehebꞌ li xmoos:
—Sikꞌomaq chaq saꞌ junpaat li chaabꞌil tꞌikr ut kꞌehomaq chirix.
Kꞌehomaq xmatqꞌabꞌ chi ruꞌuj ruqꞌ ut kꞌehomaq xxaabꞌ chi roq.
Ut kꞌamomaq chaq li chꞌina wakax,
li chꞌolaninbꞌil chi us.
Kamsihomaq ut toninqꞌeꞌiiq,
xbꞌan naq li walal aꞌin chanchan kamenaq naq xwan chaq.
Aꞌut anaqwan xsuqꞌi wiꞌchik chi yoꞌyo.
Sachenaq naq xwan ut xtawman wiꞌchik,
chan.
Ut keꞌok chi ninqꞌeꞌiik.
Ut li asbꞌej wan chaq saꞌ kꞌalebꞌaal.
Naq yoo chi wulak saꞌ kabꞌ,
kirabꞌi li son ut li xajok.
Kixbꞌoq jun li moos ut kixpatzꞌ re kꞌaꞌru yookebꞌ saꞌ kabꞌ.
Li moos kixye re:
—Xsuqꞌi chaq laawiitzꞌin ut laayuwaꞌ xtaqla xkamsinkil li ral li wakax li chꞌolaninbꞌil chi us,
xbꞌan naq laawiitzꞌin xsuqꞌi wiꞌchik chi kaw ut chi sa saꞌ xchꞌool,
chan.
Naq li asbꞌej kirabꞌi li kꞌaꞌru kixye li moos,
kichal xjosqꞌil,
ut inkꞌaꞌ kiraj ok saꞌ li rochoch.
Ut li yuwaꞌbꞌej kiꞌel chirix kabꞌ ut kixtzꞌaama chiru naq taaꞌok.
Li asbꞌej kichaqꞌok ut kixye re li xyuwaꞌ:
—At inyuwaꞌ,
laaꞌat nakanaw naq nabꞌal chihabꞌ xinkꞌanjelak chaawu ut maa jun sut xinqꞌet laawaatin.
Ut maa jun wa xakꞌe junaq inchꞌina chibꞌaat re naq tinninqꞌeꞌiiq wochbꞌenebꞌ li wamiig.
Abꞌanan anaqwan xkꞌulun laawalal aꞌin li kisachok re laajun kabꞌlal rikꞌinebꞌ li ixq li nekeꞌxkꞌayi ribꞌ ut laaꞌat xataqla xkamsinkil choqꞌ re li chꞌina wakax li chꞌolaninbꞌil chi us,
chan li asbꞌej.
Li yuwaꞌbꞌej kixye re:
—At walal,
laaꞌat junelik wankat wikꞌin ut chixjunil li kꞌaꞌru wan we,
aꞌan aawe ajwiꞌ laaꞌat.
Abꞌanan tento naq toninqꞌeꞌiiq anaqwan ut taasahoqꞌ saꞌ qachꞌool xbꞌan naq laawiitzꞌin chanchan kamenaq naq xwan;
abꞌanan xsuqꞌi wiꞌchik chi yoꞌyo.
Kisach ut xtawman wiꞌchik,
chan li yuwaꞌbꞌej.